NEUVOSTON ASETUS (EY) N:o 3032/95,
annettu 27 päivänä joulukuuta 1995,
Bosnia-Hertsegovinasta, Kroatiasta ja Sloveniasta sekä entisestä Jugoslavian tasavallasta Makedoniasta peräisin olevien tuotteiden tuonnissa yhteisöön sovellettavaa menettelyä koskevien neuvoston asetusten (EY) N:o 3355/94, (EY) N:o 3356/94 ja (EY) N:o 3357/94 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 113 artiklan,
ottaa huomioon komission ehdotuksen,
sekä katsoo, että
asetusten (EY) N:o 3355/94 (1), (EY) N:o 3356/94 (2) ja (EY) N:o 3357/94 (3), joissa määritellään Bosnia-Hertsegovinasta, Kroatiasta ja Sloveniasta ja entisestä Jugoslavian tasavallasta Makedoniasta peräisin olevien tuotteiden tuonnissa yhteisöön sovellettava menettely, voimassaolo päättyy 31 päivänä joulukuuta 1995,
tämä järjestely on korvattava tilaisuuden tullen mainittujen tasavaltojen kanssa neuvoteltavien kahdenvälisten sopimusten määräyksillä; siihen asti mainittu järjestely olisi säilytettävä nostaen kuitenkin 2 päivänä huhtikuuta 1980 allekirjoitetussa ja 25 päivänä marraskuuta 1991 irtisanotussa Euroopan talousyhteisön ja Jugoslavian sosialistisen liittovaltion välisessä yhteistyösopimuksessa määriteltyjä tuontikattoja, ja
olisi otettava huomioon se, että 23 päivänä heinäkuuta 1993 parafoidun Euroopan talousyhteisön ja Slovenian tasavallan välisen tekstiilituotteiden kaupasta tehdyn sopimuksen voimassaolo päättyy 31 päivänä joulukuuta 1995,
ON ANTANUT TÄMÄN ASETUKSEN:
1 artikla
1. Poistetaan asetusten (EY) N:o 3356/94 ja (EY) N:o 3357/94 nimistä sulkeissa oleva maininta "(1995)".
2. Korvataan asetuksen (EY) N:o 3355/94 10 artiklan toinen alakohta seuraavasti:
"Sitä sovelletaan 1 päivästä tammikuuta 1995."
3. Korvataan asetuksen (EY) N:o 3355/94 liitteissä C I, C III, C IV ja C V sarakkeessa (4) olevat enimmäismäärät tämän asetuksen liitteessä olevilla määrillä.
4. Poistetaan asetuksen (EY) N:o 3356/94 1 artiklasta viittaukset vuoteen 1995.
5. Korvataan asetuksen (EY) N:o 3357/94 1 artiklan 1 kohta seuraavasti:
"1. Asetuksen (EY) N:o 3355/94 liitteissä C I, C II, C III, C IV ja C V mainittujen Kroatian, Bosnia-Hertsegovinan sekä Slovenian tasavalloista sekä entisestä Jugoslavian tasavallasta Makedoniasta peräisin olevien tuotteiden tuonnille yhteisöön asetetaan tuontikatot ja alistetaan vuotuiseen yhteisön valvontaan.
Edellä ensimmäisessä alakohdassa tarkoitettujen tuotteiden nimikkeet, yhdistetyn nimikkeistön koodit ja tuontikattojen tai niiden osien tasot ilmaistaan edellä mainituissa liitteissä. Liitteessä C II kyseiset tuontikatot on ilmaistu 4 sarakkeen b kohdassa."
6. Poistetaan asetuksen (EY) N:o 3357/94 liite.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä tammikuuta 31 päivään joulukuuta 1996.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä joulukuuta 1995.